Gales: pressions su Brown par incressi l’autoguvier
Il Plaid Cymru, partît nazionalitari che al guvierne il Gales in coalizion cui Laburiscj, al sburte sul prin ministri britanic Gordon Brown par che al dedi la sô poie a di une incressite dal autoguvier galês. Tra lis condizions pe aleance di guvier tra Laburiscj e Plaid Cymru e je ancje chê di davuelzi, dentri de fin de legjislature, un referendum par slargjâ l’autoguvier dal Gales. Brown al è stât une vore clâr tal poiâ la devoluzion plene des competencis ae Assemblee de Irlande dal Nord, ma cumò – a disin i rapresentants dal Plaid Cymru – ancje i galês a domandin un Parlament vêr che al puedi decidi pe lôr nazion e, duncje, il prin ministri britanic al à di decidi se dâ ai galês lis competencis che a domandin o lâ daûr des pressions dai rapresentants plui reazionaris dal so partît. Daûr di une ricercje fate che al è pôc de Universitât di Aberystwyth al ven fûr che il 10% dai galês al domande la indipendence de lôr nazion, il 39% al vûl che il Gales al vedi un Parlament cun capacitât legjislative e fiscâl plene, e il 31% al è content dal nivel di autoguvier cumò in vore. Duncje, gjavât un 5% di personis che no àn rispuindût, dome al 15% dai intervistâts no i poche il procès di devoluzion inviât in Gales.
Font: Plaid Cymru, 23/09/08; News Wales, 22/09/08; Món Divers, 24/09/08
fur_Latn fur_Latn eng_Latn